  Анжелика Тихонова корреспондент Удмуртиысь егитъёслэн «Долг» мер огазеяськонлэн ёзчиосыз Быдӟым Атыкай ожын Вормонлы 70 ар тырмонлы сӥзем ужрадъёсты дасянэ но ортчытонэ мыло-кыдо пыриськемзы понна Россилэн азьмуртэзлэсь Таукарон гожтэтъёссэ басьтӥзы. Данъетъёсты 15-тӥ шуркынмонэ «Патриот и гражданин» мер форумын сётӥзы. Со сярысь ивортэ «Удмуртия» агентстволэн корреспондентэз. Таукарон гожтэтъёсты куинь адями басьтӥз: «Долг» огазеяськонлэн кивалтӥсез Фаиль Ибрагимов, ӧнерчи Наталья Суетиналы но ёзчиез Вера Стяжкина. «Туннэ куинь данъетъёс ас кузёоссэс шедьтӥзы. Жаляса верано, ожын быремъёслэсь лысьӧмъёссэс утчасьёслы Росси Федерацилэн Президентэзлэсь данъетъёссэ сётыны ӝыны ар ӵоже ми луонлык ӧм шедьтэ. Соос уго бусыосын вал, Быдӟым Атыкай ожын бырем ожгарчиослэсь лысьӧмъёссэс ӝутонъя асьсэлэсь валтӥсь но дано ужзэс быдэстӥзы», — данъетъёсты сётыса вераз Удмуртиысь валтӥсь федерал инспектор Дмитрий Мусин. Озьы ик форумын «За отличие в поисковых движениях» III степенё данъян пусъёсты сётъязы. Россиысь обороная министрлэн Сергей Шойгулэн пуктэмезъя, быремъёслэсь нимъёссэс но ивортэк ышем ожгарчиос сярысь тодонлы бадӟым саклык висъямзы но тыршыса ужамзы понна пусъемын «Память» отрядлэн кивалтӥсез Вера Суслова, «Патриот» отрядлэн кивалтӥсез Александр Баженов но «Долг» огазеяськонлэн ёзчиосыз Вера Стяжкина, Анна Дзюина, Дмитрий Швецов, Иван Ломаев но Мария Ветрова. «Асьмелэн туж трос ужмы. Туж бадӟым ужпумъёсмы. Мон оскисько, ваньмы ӵош асьмеос туж трос лэсьтыны быгатом. Туннэ нуналлы калыклы егитъёсты визьноданы быгатӥсь дунлыкъёс кулэ. <...> Сыӵе дунлык, кудӥз ваньместы асьмемыз огазеялоз но кужмо кароз, Атыкай музъемез гажан луэ», — пусъем муртъёсты ӟечкыласа вераз Удмуртиысь Кун Кенешысь тодосъя, дышетонъя, лулчеберетъя но егитъёсын ужан политикая ялан ужась ӧрилэн тӧроез Наталья Сударикова. Тодады вайытом, «Патриот и гражданин» форумын Удмуртиысь физкультурая, спортъя но егитъёсын ужан политикая министр Игорь Краснов быдэ вуымтэослы но егитъёслы Атыкай музъемез гажан мылкыд пыӵатон ласянь азинлыко ужась огазеяськонъёсты пусйиз - со ожын быремъёслэсь лысьӧмъёссэс утчась 10 отрядъёс, техникая 34 огазеяськонъёс, военно-патриотической 43 клубъёс, егитъёслэн 26 мер огазеяськонъёссы, озьы ик кадет классъёс, группаос. Тегъёс: Ижкар егитъёс Удмуртия форум данъетъёс  